Uredba Sveta (ES) št. 1239/98

z dne 8. junija 1998

o spremembah Uredbe (ES) št. 894/97 o določanju nekaterih tehničnih ukrepov za ohranjanje ribolovnih virov

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti, zlasti člena 43 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju mnenja Ekonomskega in socialnega odbora [3],

(1) ker člena 2 in 4 Uredbe Sveta (EGS) št. 3760/92 z dne 20. decembra 1992 o vzpostavitvi sistema Skupnosti za ribištvo in ribogojstvo [4] navajata, da mora Svet ob upoštevanju razpoložljivega mnenja znanstvenikov določiti ohranitvene ukrepe zaradi zagotavljanja razumnega in odgovornega izkoriščanja živih morskih virov na trajnostni osnovi, upoštevaje med drugim vpliv ribolova na morski ekosistem; ker lahko v ta namen Svet sprejme tehnične ukrepe glede ribolovnega orodja in načina njegove uporabe;

(2) ker je treba oblikovati načela in nekatera pravila na ravni Skupnosti, tako da bi države članice lahko zagotovile upravljanje ribolovnih aktivnosti plovil, ki plujejo pod njihovo zastavo ali so v njihovi pristojnosti;

(3) ker Uredba (ES) št. 894/97 [5] ureja ribolov z visečimi mrežami;

(4) ker so se ribolovne aktivnosti z visečimi mrežami v preteklosti naglo povečale v smislu ribolovnega napora; ker bi lahko nenadzirana širitev teh aktivnosti povzročila pretirano povečanje ribolovnega napora v zvezi s ciljnimi vrstami;

(5) ker člen 130r(2) Pogodbe določa načelo, da morajo vsi ukrepi Skupnosti previdnostno upoštevati zahteve varstva okolja;

(6) ker je treba v skladu z mednarodnimi obveznostmi Skupnosti, da prispeva k ohranjanju oceanskih bioloških virov in gospodarjenju z njimi, strogo urediti kakršno koli širitev ribolova z visečimi mrežami, ki ga izvajajo plovila Skupnosti;

(7) ker so potrebne omejitve glede dolžine visečih mrež;

(8) ker lov na tune, mečarico in nekatere druge vrste z visečimi mrežami povzroča postranski ulov in ogroža populacije vrst, ki niso ciljne;

(9) ker mora biti zaradi nevarnosti nenadzorovane širitve ribolovnega napora in nezadostne selektivnosti visečih mrež prepovedana njihova uporaba v ribolovu na tune, mečarice in nekatere druge vrste; ker mora biti prehod nagel, da bi se izognili ekološkim tveganjem;

(10) ker za plovila Skupnosti, ki so lovila te vrste z visečimi mrežami, veljajo ekonomske omejitve, ki zahtevajo obdobje postopnega opuščanja; ker se mora tem plovilom do 31. decembra 2001 odobriti nadaljevanje ribolova z visečimi mrežami;

(11) ker tehnične ohranitvene ukrepe za ribolov v Baltskem morju določa Uredba (ES) št. 88/98 [6];

(12) ker je treba ribolov z visečimi mrežami izvajati samo v okoliščinah, ko se taka uporaba lahko, in dejansko se, nadzira;

(13) ker Uredba Komisije (EGS) št. 2807/83 z dne 22. septembra 1983 o podrobnih pravilih za evidentiranje podatkov o ulovu rib držav članic [7] ne zajema vseh ribištev, povezanih z uporabo visečih mrež; ker se splošne določbe Uredbe Sveta (EGS) št. 2847/93 z dne 12. oktobra 1993 o oblikovanju nadzornega sistema na področju skupne ribiške politike [8] v zvezi z ladijskimi dnevniki in deklaracijami o iztovarjanju do 1. januarja 1999 ne bodo uporabljale za Sredozemsko morje;

(14) ker torej nadzor nad ribolovom z visečimi mrežami predstavlja posebne težave; ker je treba za to aktivnost opredeliti posebne določbe;

(15) ker je treba posledice ribolova z visečimi mrežami redno ocenjevati; ker je torej treba zbrati potrebne podatke;

(16) ker je treba podatke v ladijskem dnevniku preveriti glede na iztovorjene količine, za katere morajo biti mogoče učinkovite kontrole;

(17) ker morajo države članice priskrbeti Komisiji določene informacije, potrebne za spremljanje kontrol, ki jih opravljajo, na ravni Skupnosti;

(18) ker morajo države članice kakršno koli neizpolnjevanje določb te uredbe sankcionirati v skladu z Uredbo (ES) št. 2847/93,

SPREJEL NASLEDNJO UREDBO:

Člen 1

Uredba (ES) št. 894/97 se spremeni, kakor sledi:

1. Člen 11 se nadomesti z naslednjim:

"Člen 11

Nobeno plovilo ne sme hraniti na krovu ali uporabljati za ribolov ene ali več visečih mrež, katerih posamezna ali skupna dolžina je več kot 2,5 kilometra.

Člen 11a

1. Od 1. januarja 2002 ne sme nobeno plovilo hraniti na krovu ali uporabljati ene ali več visečih mrež, ki so namenjene lovu vrst iz Priloge VIII.

2. Od 1. januarja 2002 je prepovedano iztovarjati vrste iz Priloge VIII, ki so bile ujete z visečimi mrežami.

3. Do 31. decembra 2001 sme plovilo hraniti na krovu ali uporabljati za ribolov eno ali več visečih mrež iz odstavka 1, če je to odobril pristojni organ države članice zastave. Največje število plovil, ki jim država članica odobri hraniti na krovu ali uporabljati za ribolov eno ali več visečih mrež, v letu 1998 ne sme presegati 60 % ribiških plovil, ki so uporabljala eno ali več visečih mrež v obdobju 1995-1997.

4. Vsako leto do 30. aprila države članice za vsako ciljno vrsto pošljejo Komisiji seznam plovil, ki so jim odobrene ribolovne aktivnosti z visečimi mrežami iz odstavka 3; za leto 1998 se podatki pošljejo najpozneje do 31. julija 1998.

Člen 11b

1. Vsa ribiška plovila, ki uporabljajo eno ali več visečih mrež za lov vrst iz Priloge VIII, izvajajo aktivnosti pod naslednjimi pogoji:

- med ribolovnim delovanjem mora plovilo mrežo stalno opazovati,

- na vsak konec mreže morajo biti pritrjene plavajoče boje z radarskimi odsevniki, tako da je kadar koli mogoče ugotoviti njen položaj. Boje morajo biti neizbrisno označene z registracijsko črko (črkami) in številko plovila, ki mu pripadajo.

2. Kapitan ribiškega plovila, ki uporablja eno ali več visečih mrež iz odstavka 1, vodi ladijski dnevnik, v katerega mora vsak dan evidentirati naslednje podatke:

- skupno dolžino mrež na krovu,

- skupno dolžino mrež, uporabljenih v vsaki ribolovni operaciji,

- količino vsake vrste, ujete med vsako ribolovno operacijo, skupaj s prilovom in zavržki, odvrženimi na morju, zlasti kitov, plazilcev in morskih ptic,

- količino vsake vrste, obdržane na krovu,

- datum in kraj takih ulovov.

3. Vsi kapitani iz odstavka 2 pošljejo pristojnim organom države članice iztovora deklaracijo, v kateri navedejo vsaj količino vsake iztovorjene vrste ter datum in območje ulova.

4. Kapitani plovil, ki uporabljajo eno ali več visečih mrež iz odstavka 1 in ki želijo uporabiti mesto iztovarjanja v državi članici, obvestijo pristojne organe zadevne države članice o predvidenem mestu iztovarjanja in času prihoda najmanj dve uri pred prihodom v pristanišče.

5. Vsa ribiška plovila, ki uporabljajo eno ali več visečih mrež iz odstavka 1, hranijo na krovu predhodno dovoljenje za ribolov, ki so ga izdali pristojni organi države članice zastave.

6. Pri neizpolnjevanju obveznosti iz členov 11 in 11a ter iz tega člena pristojni organi ustrezno ukrepajo glede zadevnega plovila v skladu s členom 31 Uredbe (EGS) št. 2847/93.

Člen 11c

Z izjemo voda, zajetih v Uredbi Sveta (ES) št. 88/98 z dne 18. decembra 1997 o nekaterih tehničnih ukrepih za ohranjanje ribiških virov v vodah Baltskega morja, Beltov in Øresunda [9], in ne glede na člen 1(1), se členi 11, 11a in 11b uporabljajo za vse vode pod suverenostjo ali jurisdikcijo držav članic, zunaj teh voda pa za vsa ribiška plovila Skupnosti."

2. Besedilo priloge k tej uredbi se doda kot Priloga VIII.

Člen 2

Ta uredba začne veljati sedmi dan po objavi v Uradnem listu Evropskih skupnosti.

Uporablja se od 1. julija 1998.

Ta uredba je v celoti zavezujoča in se neposredno uporablja v vseh državah članicah.

V Luxembourgu, 8. junija 1998

Za Svet

Predsednik

J. Cunningham

[1] UL C 118, 29.4.1994, str. 2.

[2] UL C 305, 31.10.1994, str. 83.

[3] UL C 393, 31.12.1994, str. 175.

[4] UL L 389, 31.12.1992, str. 1. Uredba, kakor je bila nazadnje spremenjena z Aktom o pristopu iz leta 1994.

[5] UL L 132, 23.5.1997, str. 1.

[6] UL L 9, 15.1.1998, str. 1.

[7] UL L 276, 10.10.1983, str. 1. Uredba, kakor je bila nazadnje spremenjena z Uredbo Komisije (ES) št. 2945/95 (UL L 308, 21.12.1995, str. 18).

[8] UL L 261, 20.10.1993, str. 1. Uredba, kakor je bila nazadnje spremenjena z Uredbo (ES) št. 686/97 (UL L 102, 19.4.1997, str. 1).

[9] UL L 9, 15.1.1998, str. 1.

--------------------------------------------------

PRILOGA

PRILOGA VIII

— Beli tun : Thunnus alalunga

— Tun : Thunnus thynnus

— Veleoki tun : Thunnus obesus

— Črtasti tun : Katsuwonus pelamis

— Palamida : Sarda sarda

— Rumenoplavuti tun : Thunnus albacares

— Črnoplavuti tun : Thunnus atlanticus

— Pegasti tuni : Euthynnus spp.

— Južni tun : Thunnus maccoyii

— Trupci : Auxis spp.

— Kostanjevka : Brama rayi

— Jadrovnice : Tetrapturus spp.; Makaira spp.

— Pahljačaste mečarice : Istiophorus spp.

— Mečarica : Xiphias gladius

— Paščuke : Scomberesox spp.; Cololabis spp.

— Delfinke : Coryphaena spp.

— Morski psi : Hexanchus griseus; Cetorhinus maximus; Alopiidae; Carcharhinidae; Sphymidae; Isuridae; Lamnidae

— Glavonožci : vse vrste

--------------------------------------------------